О.Х.Мұхатова – тарих ғылымдарының докторы, әл-Фараби атындағы Қазақ ұлттық университетінің профессоры

Қазақстан, Алматы қ.

**Алматы агломерациясы және оның дамуы мәселелері**

 Мақалада Елбасы Нұрсұлтан Назарбаевтың «Қазақстан жолы – бір мақсат, бір мүдде, бір болашақ» Жолдауында қозғалған өзекті мәселелердің бірі Алматы агломерациясы және оның дамуы мәселелері қарастырылады. Қала агломерациясының анықтамасы беріліп, мағынасы ашылады. Алматы тәрізді Ірі мегаполистің әлеуметтік-экономикалық жағдайы, күнделікті тұрмыс-тіршілігі, болашағы жайында сөз қозғалады. Алматы агломерациясы оның орталық қаласы Алматы және оның айналасындағы Қапшағай, Қаскелең, Талғар қалалары және Боралдай, Өтеген батыр, Покровка, Первомайский қала типтес поселкелер, Іле, Қарасай, Талғар аудандарынан тұратындығы баяндалады. Сонымен қатар Алматы агломерациясы урбанизациялану үдерісіне байланысты қарқынды дамуы, төңірегіндегі халқының тығыздығы, жаңа елді мекендердің пайда болуы, ірі мегаполиспен қарым-қатынас жасауы туралы баяндалады. Шамамен 20,34 мың шақырым аумақты қамтитын агломерацияда орта есеппен алғанда (Алматы қаласын қоса есептегенде) төрт миллионға жуықтығы, Алматы маңындағы халық саны 2009 жылғы санақ қорытындысы бойынша жарты миллионнан асып жығылатындығы туралы мәліметтер келтіріледі. Агломерация тұрғындарының этникалық, конфессиялық құрамының өте күрделілігі, ұсақтарын айтпағанның өзінде ірі этникалық топтарға жататын он түрлі халықтың өкілдері мекендейтіндігі жайлы мәліметтер мұрағат қорларынан алынған деректерге сүйеніп берілген. Автор урбанизациялау үдерісін дамытып, халықтың қоныстану ахуалына әсерін тигізетін маятниктік көші-қон және оның әсеріне тоқталады.

 Елбасы Нұрсұлтан Назарбаевтың «Қазақстан жолы – бір мақсат, бір мүдде, бір болашақ» Жолдауында қозғалған өзекті мәселелердің бірі Қазақстан Республикасындағы ірі қалалардың агломерациясын қалыптастырып, дамыту болғандығы баршаға мәлім. Жолдауда ұлттық инновациялық жүйенің, оның негізгі институттарының тиімділігін арттырудың маңызы аталып өтілді. Елбасы: «Олардың белсенділігін стартаптарды және венчурлік мәмілелердің бастапқы кезеңдеріне қолдау көрсетуге бағыттаған жөн. Ірі қалалық агломерациялардағы, әсіресе Астана мен Алматыдағы технологиялық практердің жұмысын жандандыру керек»[1], - деп атап көрсетті. Дегенмен көпшілік оқырман қауым мұндай түйіткілдің мәні мен маңызын терең түсіне бермейтіндігі белгілі. Осы орайда Жолдаудағы осы бір заманауи мәселеге назар аударып, оның кейбір тұстарына тоқталып кетуді жөн санадық. Қала агломерациясы ұғымының пайда болып, толысып келе жатқанына айтарлықтай уақыт болды. Әлемнің постиндустриалды елдерінде агломерация үйреншікті жағдайға айналып, бас қалалармен біртұтас күй кешуде. Қала агломерациясы aggqlomero латын сөзі, қазақ тіліне аударғанда қосамын, қосыламын деген мағына береді. Бұл ұғым алғашқы кезде металл балқыту саласына қатысты айтылып, энциклопедияларда түсіндіріліп келді. «Кемелденген социализм» тұсында урбанизацияның дамып, ірі мегаполистердің пайда болуына байланысты аталмыш ұғымның мәні өзгеріске ұшырап, инфрақұрылымы дамыған қалаларға қатысты түсіндірілді. Кеңестік кезеңде жарияланған түсіндірме сөздікте қала агломерациясына мәдени, көлік байланыстары және өндіріс жоғары дамыған күрделі көпқұрамды динамикалық жүйесіне біріктірілген, негізінен қалалық тұрғын орындармен қалыптасқан халықтық тұрғын орындарының жиынтығы деген анықтама берген[2].Соңғы уақыттарға дейін қала агломерациясы мәселелерін негізінен экономикалық география ғылымының мамандары зерттеп келді. Жалпы агломерация география ғылымының нысаны саналды. Алайда оны саяси, тарихи, әлеуметтік, мәдени тұрғыда қарастыруға болатындығын өмірдің өзі айшықтап берді. Қазіргі уақытта агломерация мәселелері экономика, тарих, әлеуметтану, саясаттану, мәдениеттану және т.б. ғылымдардың көкейкесті проблемасына айналып келеді. Десек те Қазақстанда аталмыш мәселені әлі де болса кең әрі кешенді түрде зерттеу қолға алынбай отыр. Тіпті арнайы зерттеулердің өздері бірлі-жарым десек қателеспейміз. Есесіне мәселеге қатысты деректердің молдығы оны әр қырынан қарастыруға мүмкіндік береді. Осы орайда Ресей ғалымдарының көш ілгері кеткендігін мойындамасқа болмайды. Агломерацияны зерделеуде олар ғылыми тәжірибе жинақтап, мәселені ретроспективті зерттеуге ден қойған, өйткені кеңестік кезеңде бұл проблема айтарлықтай қарастырылып, оның теориялық және методологиялық негіздері анықталған болатын. Осы турасында Г.М.Лаппоның бірегей еңбегінің агломерацияның урбанизациялану үдерісіндегі орны мен рөлін айқындаудағы маңызы зор[3]. Еңбекте қалалық агломерациялардың қалыптасуы мен дамуына ықпал ететін факторлар, ауқымды агломерация және оның серіктес зоналары, олардың бір-бірімен байланыстары кеңінен зерттелген. Ресейлік ғалымдар Мәскеу агломерациясын зерттеуге баса назар аударған. Мәскеутану тарихи, өлкетанулық тұрғыда егжей-тегжейлі зерттелу үстінде болса, оның агломерациясы да барынша қарастырылуда. Өз кезегінде академик С.О. Шмидт өлкетануды отандық мәдениеттің құрамдас бөлігі ретінде қарастырған. Ғалымның көзқарасынша өлкетанудың дамуы қоғамның әлеуметтік-мәдени деңгейіне байланысты. Өлкетану белгілі бір өлкенің, қаланың, даланың, ауылдың, зауыттың, көшенің, үйдің өткені мен бүгінгісі. Мәскеутанудың аясында орыс ғалымдары Мәскеу агломерациясының тәуліктік маятниктік көші-қон, қала маңына шоғырлану, астананың айналасындағы елді мекендермен әлеуметтік, мәдени-тұрмыстық байланыстары, агломерация шеңберіндегі тұрғындардың орналасу тығыздығы, алып мегаполис төңірегі экономикасының дүниежүзілік ірі алгомерациялармен салыстырғандағы көрсеткіштері тәрізді мәселелер ғылыми тұрғыда зерттелген[4].

 Ірі мегаполистер, олардың әлеуметтік-экономикалық жағдайы, күнделікті тұрмыс-тіршілігі, болашағы - кез-келген мемлекетті ойландыратын күрделі проблемалардың бірі. Сондай проблемаларды республиканың қаржы орталығы саналатын Алматы қаласы бастан кешіріп отыр, себебі Алматы және оның маңы қалалық агломерация ретінде жаһандағы агломерациялармен иық тірестіре алады. Қалада барлық республика банктерінің жетпіс пайызы, отыз пайыздан астам сақтандыру компаниялары, тауар және қор биржалары шоғырланған. Батыс елдері банктерінің жиырмадан астам өкілдері өздерінің қаржылық операцияларын Алматы қаласында жүзеге асырады. Оңтүстік астанада мемлекеттік несие рыногының сексен пайызы орналасқан. Салық түсімі бойынша да Алматының үлесі өзгелермен салыстырғанда өте жоғары. Соңғы жылдары Алматы және оның төңірегі республиканың өзге қалалары мен аймақтарынан халқының тығыздығымен, жаңа елді мекендердің пайда болуымен, ірі мегаполиспен қарым-қатынас жасауымен ерекшеленіп отыр, өйткені өндіріс орындары мен ірі компаниялар қаланың ішінде шоғырланғандықтан қала маңындағы тұрғындар кәсіп іздеп оған күн сайын келуге мәжбүр болып отыр. Осыған орай бір ғана Алматы қаласы емес қала маңын да экономикалық, әлеуметтік, мәдени жағынан қарқынды түрде дамыту мәселесі туындайды. Оның үстіне соңғы жылдардағы ауыл халқының қалаға үдере көшуін, республикадағы урбанизациялау қарқынын ескеретін болсақ, онда ауыл мен қала, әсіресе қала төңірегі арасындағы байланыстарды күшейтуіміз қажет. Сондықтан да Елбасы осы мәселені «Бір мақсат, бір мүдде, бір болашақ» Жолдауында арнайы тілге тиек етті[1].

 Біз сөз етіп отырған агломерация оның орталығы - Алматы қаласынан және сыртқы зоналарды құрайтын қала маңына орналасқан серік қалалар мен елді мекендерден тұрады. Ірі қаланың айналасында Қапшағай, Қаскелең, Талғар қалалары және Боралдай, Өтеген батыр, Покровка, Первомайский қала типтес поселкелер, Іле, Қарасай, Талғар аудандары орналасқан. Уақыт өткен сайын аталған елді мекендердің аумағы кеңейіп, инфрақұрылымы да дамып келеді.

 Соңғы ширек ғасыр ішінде Алматы агломерациясы урбанизациялану үдерісіне байланысты қарқынды дамып келеді. Оның қазіргі кезеңдегі әлеуметтік-экономикалық және мәдени дамуы агломерацияның талаптарына сәйкес келеді. Шамамен 20,34 мың шақырым аумақты қамтитын агломерацияда орта есеппен алғанда (Алматы қаласын қоса есептегенде) төрт миллионға жуық. Алматы маңындағы халық саны 2009 жылғы санақ қорытындысы бойынша жарты миллионнан асып жығылады[5]. Агломерация тұрғындарының этникалық, конфессиялық құрамы өте күрделі. Мұнда ұсақтарын айтпағанның өзінде ірі этникалық топтарға жататын он түрлі халықтың өкілдері мекендейді.Соған қарамастан агломерацияның саяси ахуалы тұрақты. ХХ ғасырдың екінші жартысы мен ХХІ ғасырдың бас кезінде орталық қаланың маңындағы этникалық, конфессиялық және демографиялық үдерістердің үнемі өзгеріп отырды. Соңғы уақыттарда бұл үдеріс үздіксіз, әрі жылдам жүріп жатыр. Мұны қала маңына орналасқан халықтың тығыздығы мен саны дәйектейді, себебі бұл көрсеткіш республиканың өзге аймақтарымен салыстырғанда өте жоғары. Алматы қаласының және оның төңірегінің табиғаты әсем, топырағы құнарлы, шөбі шүйгін, бір сөзбен айтсақ, түгін тартса майы шығатын, өмір сүруге, шаруашылық жүргізуге, дем алуға, қолайлы, сондықтан да оның тұрғындары мекен-жайларын өзгертпеуге мүдделі. Өзгертпеу былай тұрсын Алматы төңірегіне қоныс аударып келетіндердің саны жыл санап артып отыр, әсіресе шетелдерден, мәселен, Қытай, Монғолия, Түркия, Иран, Өзбекстан, Ресей, ауғанстан, Пәкістан, Түркменстан, Қырғызстан, Тәжікстаннан келген қандастарымыздың легі қарқынды жүрді. Олар көбінесе Қарасай, Талғар аудандарында қоныс тепті.

 Агломерацияның әлеуметтік-экономикалық жағдайы және әлгері дамуы орталық Алматы қаласымен өзара тығыз байланысты өрбиді. Агломерацияның өзіндік ішкі заңдылықтарына сәйкес орталық үнемі қала маңына орналасқан елді мекендердің тұрмыс-тіршілігіне ықпал етеді. Қалалық агломерацияда 23652 кәсіп орын, 23932 шағын, 1771 орта кәсіпшілік, 208 ірі өндіріс орындары, 131 шаруа қожалықтары жұмыс істейді[7]. Қала мен оның маңындағы елді мекендердің арасында өзара тығыз қарым-қатынастар орнатылған. Олар бір жағынан орталық қаланы азық-түлікпен қамтамасыз етсе, қала төңірегіндегілерді жұмыспен қамтып, қажетті мамандарды даярлап, әлеуметтік-мәдени мүмкіндіктерді ұсынады. Соңғы жиырма жылда агломерацияның маятниктік көші-қон өрісі кеңейіп, қаланы еңбек ресурстарымен толықтырып келеді. Маятниктік көші-қон урбанизациялау үдерісін дамытып, халықтың қоныстану ахуалына әсерін тигізеді. Мұндай құбылысқа агломерациядағылардың көздері үйренген. Мәселен, күн сайын мегаполиске оның айналасындағы елді мекендерден ресми статистика бойынша жарты миллионға жуық автокөлік келеді. Олар онсыз да кептелестен көз ашпайтын қаланың ахуалын шиеленістіріп, экологиясын ластайды. Бұл мәселенің бір қыры ғана. Одан басқа сауда-саттық,а қажетті, күнделікті тұтынатын тауар, медициналық қызмет, әлеуметтік қорғау, т.б. үшін қала мен ауыл арасында қарым-қатынас орнататындар жетіп артылады.

 Алматы агломерациясының тарихы мен тәжірибесі Елбасының Жолдауында айтылғандай, Астана, Шымкент және Ақтөбе тәрізді құрылуға тиіс агломерацияларға үлгі болуы тиіс. «Инфрақұрылымның үштаған – агломерацияның, көліктің, энергетиканың қарқынды дамуын қамтамсыз ету керек. Агломерациялар – Қазақстанның ғылыми қамтымды экономикасының ұстыны. Елдің орасан зор аумағын, халықтың орналасу тығыздығының төмен екендігін ескерсек, агломерациялар қалыптастыру мен дамыту маңызды мәселе. Қазақстанның алғашқы заманауи урбанистік орталықтары ірі қалалар – Астана мен Алматы, одан ксоң Шымкент пен Ақтөбе болады. Олар халықтың және инвестициялардың шоғырлану орталықтарына айналады, сапалы білім беру, медицина, әлеуметтік, мәдени қызметтер көрсетеді» [1]. Әсіресе Астана агломерациясының болашағы зор. Астана қаласын әкімшілік орталық ретінде дамыту мәселесі туындаған тұста оның төңірегіндегі елді мекендердің экономикалық, әлеуметтік жағдайы шешімін табуға тиіс түйіткілге айналары сөзсіз.

\_\_\_\_\_\_\_\_\_\_\_\_\_\_\_

1.Н. Назарбаев. Қазақстан жолы – 2050: бір мақсат, бір мүдде, бір болашақ // Егемен Қазақстан. 18 қаңтар 2014 жыл.

2.Алаев Э.Б. Понятийно-терминологический словарь. – М: Мысль, 1983. – С. 218.

3.Лаппо Г.М. Развитие городских агломераций в СССР. – М: Наука, 1978. -152с.

4.Саушкин Ю.Г., Глушкова В.Г. Москва среди городов мира. – М: Мысль, 1983. - 285с.

5.Тәтімов М. Ұлттық урбанизациямыздың ұтымды үрдістері. - Алматы: «Атамұра», 1993. – 102 б.

 **РЕЗЮМЕ**

 В статье рассматривается агломерация Алматы и ее состояние. Показывает некоторын проблемы алматинской агломерации. На основе Послания Президента Республики Казахстан Н. Назарбаева «Одна цель, один интерес, одно будущее» автор показывает возможности формирования агломераций в других регионах независимого государства.

**SUMMARY**